b"\n_START_ARTICLE_\nEl signe dels quatre\n_START_SECTION_\nG\xc3\xa8nesi de la novel\xc2\xb7la\n_START_PARAGRAPH_\nLa novel\xc2\xb7la va n\xc3\xa0ixer com un enc\xc3\xa0rrec per a l'editor nord-americ\xc3\xa0 J. M. Stoddart, de l'editorial Lippincott's, que havia viatjat fins a Londres per tal d'aconseguir contractes amb escriptors brit\xc3\xa0nics famosos. En el mateix dinar en qu\xc3\xa8 es va formalitzar el tracte hi havia Oscar Wilde, qui tamb\xc3\xa9 va arribar a un acord amb Stoddart, del qual naixeria la seva obra m\xc3\xa9s c\xc3\xa8lebre, El retrat de Dorian Gray.\n_START_SECTION_\nCinema\n_START_PARAGRAPH_\nLa primera versi\xc3\xb3 cinematogr\xc3\xa0fica coneguda d'aquesta hist\xc3\xb2ria va ser un film mut estrenat el 1905 per la productora estatunidenca Vitagraph. Tot i que el t\xc3\xadtol va ser The Adventures of Sherlock Holmes, or Held for a Ransom, sembla -segons les not\xc3\xadcies que hom t\xc3\xa9 d'aquesta cinta perduda- que es basava en l'argument d'El signe dels quatre i va suposar segurament la primera aparici\xc3\xb3 del personatge de Sherlock Holmes a la gran pantalla. El 1913 es va fer una nova versi\xc3\xb3 nord-americana dirigida per Edwin Thanhouser, amb Harry Benham en el paper de Holmes. Va existir una versi\xc3\xb3 brit\xc3\xa0nica del 1914, que actualment es troba perduda. Tamb\xc3\xa9 es t\xc3\xa9 not\xc3\xadcia d'una versi\xc3\xb3 del 1923, protagonitzada per Eille Norwood, dins del context de tot un seguit de films muts que va fer en els quals adapt\xc3\xa0 gran quantitat d'hist\xc3\xb2ries del c\xc3\xa0non holmesi\xc3\xa0. El 1932 arrib\xc3\xa0 la primera versi\xc3\xb3 sonora amb Arthur Wontner, una de les cinc vegades que aquest actor interpret\xc3\xa0 el paper de Holmes per al cinema.\n_START_SECTION_\nTelevisi\xc3\xb3\n_START_PARAGRAPH_\nLa primera adaptaci\xc3\xb3 televisiva d'El signe dels quatre arrib\xc3\xa0 el 1974 dins d'una s\xc3\xa8rie de producci\xc3\xb3 franco-alemanya titulada Monsieur Holmes. El 1983 el canal de televisi\xc3\xb3 per cable nord-americ\xc3\xa0 Home Box Office va fer una versi\xc3\xb3 d'aquesta hist\xc3\xb2ria amb Ian Richardson com a Sherlock Holmes i David Healy com a Watson."